Patxita Etxezarreta

Maria Frantziska Patxita Etxezarreta Power (Zumaia, 1800eko martxoaren 23a - ib., 1880ko abenduaren 19a) Maria eta Jose ikastetxearen sortzailea izan zen. Zumaian kale bat duen emakume bakarretakoa da. 

Biografia
Zumaiako handizkietako bat izan zen, emakume izanagatik. Bizente Etxezarreta zuen aita, gizon boteretsua, alkatea izana eta basadiak lehortuta erribera bihurtzea bultzatu zutenetako bat; ama Maria Felipa Power bilbotarra zuen, eta Patxitak berak ere bilbotarra hartu zuen senarra, Bartolome Arana. Zumaiarrek Maria Frantziskari “Doña Patxita” deitzen zioten. 

Emakume fededun, eskuzabal eta errukiorra izan zen, eta Sociedad de Señoras de San Vicente de Paul elkarteko kide ere bazen. Jada alargunduta, Patxitak eskola bat egin nahi izan zuen, neskak hezteko, eta asmo horren berri eman zion Bilboko San Antonio Abad elizako parrokoari, Mariano Ibarguengoitiari. Hark aholkatu zion Karitateko moja karmeldarren ordenakoei deitzeko. Eskola jartzeko etxe bat bazuen Patxitak, eta gainera ilobarena ere erosi zuen ondoan, lorategi eta guzti; Erribera kalearen hasieran inguruan zegoen, aldapa barrenean. Hasieran lau moja jartzea aurreikusi zuten Marianok eta Patxitak, eta mojek euskaraz jakitea garrantzitsua zela adierazi zuten, herriko jendeari ondo ulertzeko. 
Ikastetxea 1871ko abenduaren 4an inauguratu zuten, 118 neskarekin. Mariano  Ibarguengoitiaren biografian azaltzen denez, Patxita eskolan bertan bizi izan zen eta herriaren aldeko beste jarduera batzuk ere egin zituen, esaterako, eskolaurrea abian jartzea. 

Seme-alabarik gabe hil zen Patxita, eta Jose Mazarredo ilobak jaso zituen haren ondasun asko. Nolanahi ere, Zumaiako Udalari Arritokieta kaleko etxe bat eman zion, miserikordia etxea jartzeko baldintzarekin, eta halaxe egin zuen Udalak.

 Erreferentziak 

 Kanpo estekak 

Kategoria:Zumaiarrak